চার পৌরসভায় বিএনপির বিদ্রোহী প্রার্থী ও পাঁচ পৌরসভায় আওয়ামী লীগের বিদ্রোহী প্রার্থী নির্বাচিত হয়েছেন। এছাড়া স্বতন্ত্র ছয়জন, জামায়াত সমর্থিত পাঁচজন ও জাতীয় পার্টি সমর্থিত দুজন মেয়র নির্বাচিত হয়েছেন। বুধবার এই দুই বিভাগের ৭২টি পৌরসভায় নির্বাচন হয়। কোনো ধরনের গোলযোগ  ছাড়ই সকাল ৮টা থেকে বিকাল ৪টার পর্যন্ত একটানা ভোটগ্রহণ চলে। বিরোধীদল বিএনপিও বলেছে, নির্বাচন মোটামুটি শান্তিপূর্ণ হয়েছে। এ দুই বিভাগের নির্বাচনযোগ্য পৌরসভাগুলোয় ভোটার সংখ্যা মোট ২১ লাখ ২৪ হাজার ৩১। রাত সাড়ে ৭টার দিকে নির্বাচন কর্মকর্তা বিভিন্ন পৌরসভার নির্বাচনের ফল ঘোষণা শুরু হয়। পৌরসভা নির্বাচনে সরকারের পক্ষ থেকে কোনো প্রভাব বিস্তার করা হয়নি বলে নির্বাচন কমিশনার মুহাম্মদ ছহুল হোসাইন নোয়াখালীতে এক সভায় বলেছেন। নির্বাচন কমিশনার এস সাখাওয়াত হোসেন ইসি সচিবালয়ে সাংবাদিকদের বলেছেন, ৬০ থেকে ৬৫ শতাংশ ভোট পড়েছে বলে  আমরা ধারণা করছি। প্রচণ্ড শীতের কারণে ভোট কম পড়েছে বলে বলে তার ধারণা। তবে কোথাও কোনো কেন্দ্রে ভোটগ্রহণ স্থগিত হয়নি বলে জানান সাখাওয়াত।    রংপুর বিভাগ  এ বিভাগের নীলফামারী, উলিপুর, গোবিন্দগঞ্জ, ঠাকুরগাঁও, দিনাজুরের সেতাবগঞ্জ, লালমরিহাট ও বদরগঞ্জ পৌরসভায় মেয়র নির্বাচিত হয়েছেন আওয়ামী লীগ ও মহাজোট সমর্থিত প্রার্থীরা। এ বিভাগে বিএনপি সমর্থিতরা মেয়র নির্বাচিত হয়েছেন পঞ্চগড়, রানীশংকৈল, পীরগঞ্জ, জলঢাকা, দিনাজপুর সদর, বিরামপুর ও হাকিমপুর পৌরসভায়। জাতীয় পাটি সমর্থিত প্রার্থী নাগেশ্বরী ও  হারাগাছ পৌরসভায় এবং জামায়াত সমর্থিত প্রার্থী সুন্দরগঞ্জ ও দিনাজুরের বীরগঞ্জ পৌরসভায় নির্বাচিত হয়েছেন। এছাড়া স্বতন্ত্র প্রার্থী পাটগ্রাম, গাইবান্ধা ও ফুলবাড়ী পৌরসভায় নির্বাচিত হয়েছেন। একটি কুড়িগ্রামে বিএনপির বিদ্রোহী প্রার্থী জিতেছেন।